CELEX: 32020D0430
Language: hr
Date: 2020-03-23 00:00:00
Title: Odluka Vijeća (EU) 2020/430 od 23. ožujka 2020. o privremenom odstupanju od Poslovnika Vijeća s obzirom na poteškoće u vezi s putovanjima uzrokovane pandemijom covida-19 u Uniji

24.3.2020   
               
               
                  HR
               
               
                  Službeni list Europske unije
               
               
                  LI 88/1
               
            
         ODLUKA VIJEĆA (EU) 2020/430
         od 23. ožujka 2020.
         o privremenom odstupanju od Poslovnika Vijeća s obzirom na poteškoće u vezi s putovanjima uzrokovane pandemijom covida-19 u Uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 3.,
         budući da:
         
                     (1)
                  
                  
                     Od izbijanja epidemiološke krize uzrokovane koronavirusom SARS-CoV-2, bolest povezana s njime, covid-19, brzo se širi svijetom te je zahvatila i područje Unije. Zbog brzog porasta broja slučajeva glavni direktor Svjetske zdravstvene organizacije (SZO) 11. ožujka 2020. proglasio je covid-19 pandemijom. S obzirom na nagli porast broja slučajeva u europskoj regiji SZO-a, s više od 20 000 potvrđenih slučajeva i gotovo 1 000 umrlih, regionalni direktor SZO-a za Europu izjavio je 12. ožujka 2020. da je Europa postala epicentar pandemije.
                  
               
                     (2)
                  
                  
                     Slijedom toga države članice poduzele su brojne izvanredne preventivne mjere i izvanredne mjere za sprečavanje širenja kao što su karantena, zatvaranje trgovina koje nisu nužne, zatvaranje škola i sveučilišta, provedba politika o radu na daljinu te ograničenja ili zabrane kretanja i putovanja. Pojedinim članovima Vijeća zbog tih je mjera onemogućeno ili znatno otežano putovanje potrebno radi osiguravanja njihove fizičke prisutnosti na sastancima Vijeća koji se održavaju u sjedištu Vijeća. Zbog toga je teško postići kvorum koji se zahtijeva člankom 11. stavkom 4. Poslovnika Vijeća (1) te je stoga Vijeću teško održavati formalne sastanke.
                  
               
                     (3)
                  
                  
                     S obzirom na te iznimne okolnosti i s ciljem osiguravanja institucijskog kontinuiteta u donošenju odluka Vijeća, nužno je privremeno odstupiti od članka 12. stavka 1. prvog podstavka Poslovnika Vijeća u pogledu odluka o primjeni redovnog pisanog postupka. Tijekom razdoblja primjene ove Odluke i samo tijekom tog razdoblja, odluku o primjeni redovnog pisanog postupka koju donosi Odbor stalnih predstavnika vlada država članica (Coreper) trebalo bi donijeti u skladu s pravilom glasovanja koje se primjenjuje za donošenje predmetnog akta Vijeća. To odstupanje trebalo bi se primjenjivati u trajanju od mjesec dana, uz mogućnost produljenja.
                  
               
                     (4)
                  
                  
                     Primjeni redovnog pisanog postupka kao alternativnoj mogućnost za donošenje akata Vijeća na sastancima Vijeća trebala bi prethoditi temeljita priprema u okviru Corepera, a predmetni akt Vijeća trebao bi, ako je to moguće i relevantno, podlijegati prethodnoj političkoj raspravi ministara, primjerice putem neformalne videokonferencije, kako bi se u najvećoj mogućoj mjeri osigurale, među ostalim, nacionalna koordinacija, transparentnost prema javnosti i uključenost nacionalnih parlamenata u skladu s praksama država članica,
                  
               DONIJELO JE OVU ODLUKU:
         
            Članak 1.
            Odstupajući od članka 12. stavka 1. prvog podstavka Poslovnika Vijeća, odluka o primjeni redovnog pisanog postupka kada tu odluku donosi Coreper, donosi se u skladu s pravilom glasovanja koje se primjenjuje za donošenje predmetnog akta Vijeća.
         
         
            Članak 2.
            Ova Odluka primjenjuje se tijekom razdoblja od mjesec dana od dana donošenja.
            Ako je to opravdano zbog nastavljanja izvanrednih okolnosti, Vijeće može produljiti ovu Odluku.
         
         
            Članak 3.
            Ova Odluka proizvodi učinke od dana donošenja.
            Objavljuje se u Službenom listu Europske unije.
         
         
            Sastavljeno u Bruxellesu 23. ožujka 2020.
            
               
                  Za Vijeće
               
               
                  Predsjednica
               
               A. METELKO-ZGOMBIĆ
            
         
         
            (1)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).